डबवाली-श्री राम नाटक रेलवे क्लब की रामलीला के मंच पर शनिवार रात हनुमान जी की झांकी निकाली गई। इस मौके पर गांव लोहगढ़ के सरपंच नछतर सिंह, श्री सालासर सेवा सदन के प्रधान नरेंद्र गर्ग, केवल कृष्ण धमीजा, हरबंस लाल भीटीवाला, ऋषि बहल व शेषण बारदाने वाले ने पूजन करवाया। झांकी पर माथा टेक ने व मन्नत मांगने के लिए श्रद्धालुओं की भारी भीड़ उमड़ी। झांकी के उपरांत मंच पर भरत का स्वपन, श्री राम को वापिस लाने के लिए चित्रकूट जाना व राजा दशरथ की मृत्यु पर शोक सभा आदि के दृश्य प्रस्तुत किए गए। डबवाली के उभरते गायक अनमोल मोंगा ने दमादम मस्त कलंदर व बाल कलाकारों काव्य, मुस्कान, मा. विजय और बेबी धमीजा ने अपने डांस द्वारा दर्शकों का मनोरंजन किया। हास्य कलाकार पवन जिंदल व अमरजीत भट्टी ने श्राद्ध नामक स्किट के माध्यम से दर्शकों की खूब तालियां बटोरी।